ས་བུ་བསྟན་པ་ཡིན་ཏེ། དཀོན་མཆོག་རྣམ་པར་བྱང་ཁམས་ཞེས་པའི་ཚིགས་སུ་བཅད་པ་ཐ་མ་ཡིས་ནི་གནས་སྐབས་ཀྱི་འབྲས་བུ་འོད་དཔག་མེད་ཀྱི་འཁོར་གྱི་དཀྱིལ་འཁོར་དུ་བཟོད་པ་ཐོབ་པ་དང་། མཐར་ཐུག་གི་འབྲས་བུ་བྱང་ཆུབ་མཆོག་ཐོབ་པའི་ཆོས་བརྗོད་པས་མདོར་ན་བསྟན་བཅོས་བཤད་བའི་བསྔོ་བའི་འབྲས་བུ་རྣམ་པ་གཉིས་ནི་བསྟན་པ་ཡིན་ནོ། །ཐེག་པ་ཆེན་པོ་རྒྱུད་བླ་མའི་བསྟན་བཅོས་དཀོན་མཆོག་གི་རིགས་རྣམ་པར་དབྱེ་བ་ལས་ཕན་ཡོན་གྱི་ལེའུ་སྟེ་ལེའུ་ལྔ་པའི་བཤད་པའོ།། །།འགྱུར་མཐར་ཕྱིན་པའི་བྱ་བ་ནི་གྲོང་ཁྱེར་ཆེན་པོ་དཔེ་མེད་ཀྱི་ཞེས་པའོ། །གང་གི་ཐུགས་ནི་དཔག་ཡས་བསྐལ་པར་གཞན་དོན་དཀའ་སྤྱད་རྨད་བྱུང་དང་། །ཇི་སྙེད་ཆོས་ཀུན་ཇི་བཞིན་ཐུགས་ཆོས་མཁྱེན་རབ་ཕུལ་བྱུང་གོམས་པའི་མཐུས། །བློ་བུར་སྒྲིབ་ཀུན་མཁའ་ལ་སྤྲིན་ལྟར་ཟག་མེད་དབྱིངས་སུ་ཉེར་ཞི་ནས། །དབྱིངས་དང་ཡེ་ཤེས་རོ་གཅིག་ཐུགས་ཆུད་སྐུ་གསུམ་ཡོངས་རྫོགས་སངས་རྒྱས་གྱུར། ༡ །གང་དེས་འགྲོ་ཀུན་གདོད་ནས་རང་བཞིན་འོད་གསལ་ཡང་། །བློ་བུར་ཉེས་པའི་སྲིད་པའི་རྒྱ་མཚོར་འཁྱམས་གྱུར་ཏེ། །རབ་དྲག་སྡུག་བསྔལ་རྦ་རླབས་འཕྲེང་བས་གཙེས་གྱུར་པར། །རྣམ་པར་གཟིགས་ནས་ཐུགས་རྗེའི་དབང་གིས་སྲིད་མཐར་རོལ། ༢ །གང་ཞིག་གདོད་ནས་རྣམ་སངས་རྒྱས་ཀྱང་སྒྲིབ་ཀུན་བཅོམ་ནས་བྱང་ཆུབ་བརྙེས། །གཅིག་དང་ཐ་དད་མཚན་མ་མེད་ཀྱང་མ་འདྲེས་དངོས་ཀུན་གཅིག་ཏུ་མཁྱེན། །རང་བཞིན་མཆོག་ལྟར་འབད་པ་མེད་ཀྱང་རྣམ་སྤྲུལ་དུ་མས་འགྲོ་བ་འདུལ། །ཆོས་ཀུན་བརྗོད་དུ་མེད་པར་གཟིགས་ཀྱང་གདུལ་བྱའི་བསམ་བཞིན་ཆོས་སྒྲ་སྒྲོགས། ༣ །དེ་ཡིས་རབ་བརྟན་ལྷུན་པོའི་ལྷོ་ཕྱོགས་འདིར། །རྣམ་འཕྲུལ་དུ་མས་བྱང་ཆུབ་ཚུལ་བསྟན་ཏེ། །ཐུགས་རྗེའི་སྤྲིན་ལས་དམ་ཆོས་ཆར་ཕབ་པས། །སྐལ་བ་ཇི་བཞིན་བྱང་ཆུབ་ལོ་ཐོག་བསྐྲུན། ༤ །དེ་ཚེ་གདོང་བཞི་པད་དཀར་མིག་ཅན་མིག་སྟོང་པ་དང་བདེ་འབྱུང་སོགས། །རིག་བྱེད་སྒྲོགས་པའི་ངལ་བ་བཏང་ནས་ཐུབ་པའི་གསུང་རབ་གཙུག་གིས་ལེན། །སེར་སྐྱ་ལ་དད་ནམ་མཁའི་གོས་ཅན་ལྷ་ཡི་བླ་མའི་རྗེས་འབྲང་བཅས། །ལམ་ངན་ཆགས་པའི་འབད་པ་སྤངས་ནས་རྒྱལ་བའི་བསྟན་པ་དད་པར་གྱུར། ༥ །འོན་ཀྱང་གསུང་གི་གསང་བ་ནི། །རྡུལ་བྲལ་དགྲ་བཅོམ་ཚོགས་ཀྱིས་ཀྱང་། །ཇི་བཞིན་རྟོགས་པར་རབ་དཀའ་ན། །བྱིས་པའི་སྐྱེ་བོས་ཇི་ལྟར་འཚལ། ༦ །དེ་སླད་འཕགས་པ་མ་ཕམ་མགོན་པོ་ས་བཅུའི་སྤོ་ལ་རྣམ་མཛེས་ཤིང་། །རིན་ཆེན་དོ་ཤལ་ཅོད་པན་གཡོ་བའི་སྐབས་གསུམ་སྐྱེ་བོས་གུས་མཆོད་པས། །སྐལ་བཟང་འགྲོ་ལ་ཐེག་མཆོག་གསུང་རབ་བདུད་རྩིའི་དགའ་སྟོན་སྩོལ་སླད་དུ། །རོ་བརྒྱའི་བཅུད་ལྡན་ངེས་དོན་འབྲས་སྟེར་དཔག་བསམ་རྐང་འཐུང་གཞུང་འདི་བསྐྲུན། ༧ །གང་དེ་རྒྱལ་བའི་བསྟན་པ་ལ། །བློ་གྲོས་སྤོབས་པ་ཐོགས་མེད་པས། །ཐུབ་པའི་གསུང་བཞིན་རབ་ཕྱེ་བས། །བློ་ལྡན་ལོངས་སྤྱོད་མཆོག་ཏུ་འགྱུར། ༨ །སླར་ཡང་གངས་རིའི་འཕྲེང་ལྡན་འདིར། །སྐྱེས་ཆེན་དག་གིས་ལེགས་བསྒྱུར་ཅིང་། །བློ་མཆོག་རྣམས་ཀྱིས་གསལ་མཛད་པ། །ཟབ་མོའི་གཏམ་འདི་ཡུན་རིང་གནས། ༩ །དེ་སླད་བདག་གིས་སྔོན་རབས་ཀྱི། །སྐྱེས་མཆོག་རྣམས་ཀྱིས་མ་བགྲོད་པའི། །སྔོན་མེད་ཚིག་དང་དོན་གྱི་ལམ། །ཅུང་ཟད་དེང་འདིར་བགྲོད་དུ་མེད། ༡༠ །འོན་ཀྱང་གང་དུ་དམ་པའི་སྐྱེ་བོ་རྣམས། །བགྲོད་པའི་ལམ་འདིར་འཇུག་ལ་མི་རིགས་མེད། །དེ་སླད་གཞུང་འདིར་ངེས་དོན་གསུང་རབ་བཞིན། །རྣམ་པར་དཀྲོལ་བའི་ངལ་འདི་བདག་གིས་སོ། ༡༡ །ཚུལ་འདི་མཁྱེན་རབ་མཐུ་སྟོབས་མཆོག་གིས་ཤཱཀྱ་སེང་གེའི་བསྟན་པའི་ཁུར། །གཞོན་ནུའི་དུས་ནས་ཡུན་རིང་འཛིན་ཡང་བསྙེལ་མེད་ཐུགས་མངའ་ཐུགས་རྗེ་ཅན། །གང་དེའི་དྲིན་ལས་ལུང་རིགས་དོན་ལ་བློ་གྲོས་སྤོབས་པ་མྱུར་འཇུག་ཅིང་། །མཁས་པའི་བྱ་བས་མཁས་རྣམས་དགའ་སྐྱེ་མཚུངས་མེད་བློ་ཅན་དེ་ཡིས་བཀོད། ༡༢ །བདག་བློའི་རྣམ་དཔྱོད་ཁང་བཟངས་སུ། །ལུང་རིགས་ལེགས་བཤད་རིན་ཆེན་ཚོགས། །འཇིག་རྟེན་མེས་པོའི་བཀའ་མེད་པར། །མཐའ་དག་གཅིག་ཏུ་བསྡུས་པ་བཞིན། ༡༣ །དེ་ཡི་བྱ་བས་ཡིད་འཕྲོག་པས། །ཕྲག་དོག་བསམ་པས་ལོངས་སྤྱོད་ཀྱིས། །འབྱོར་པ་བཀག་པས་དུས་མཐའ་ཡི། །སྐྱེ་བོ་ཡིས་ཀྱང་སྤངས་པ་སྙམ། ༡༤ །དེ་ཚེ་དེ་ཡིད་མི་གཡོའ་བར། །སྙིང་པོ་མེད་པའི་ལོངས་སྤྱོད་དང་། །དུས་མཐའི་སྐྱེ་བོས་སྤངས་ཀྱང་སླ། །ལེགས་བཤད་འབྱོར་པ་ཐོབ་པས་ཚིམ། ༡༥ །གང་དག་སྔོན་རབས་ལེགས་བྱས་གོམས་པ་དམན་གྱུར་པ། །ལོག་པའི་རྒྱུན་ཕྱོགས་དམ་པ་རིང་སྤངས་སྐྱེ་བོ་ཡིས། །རྨད་བྱུང་གཏམ་འདི་རྣ་བའི་ལམ་དུ་འཇུག་དཀའ་ན། །ཟབ་མོའི་དོན་རྣམས་འདི་ཞེས་རྣམ་འབྱེད་ག་ལ་ནུས། ༡༦ །མཁས་པའི་ཉི་མས་ལེགས་བཤད་འོད་ཟེར་སྟོང་འཕྲོ་བས། །བསྟན་པའི་པད་ཚལ་ཀུན་ནས་རྒྱས་བྱེད་ཤར་བའི་ཚེ། །བླུན་པོའི་རྗེས་ཕྱོགས་མུན་སྤྲུལ་ཚིག་ལ་མངོན་དགའ་བའི། །སྐྱེ་བོ་ཕལ་ཆེར་མཚན་རྒྱུའི་གཉིས་སྐྱེས་བརྟུལ་ཞུགས་འཛིན། ༡༧ །བློ་གྲོས་ལུས་ལྡན་དད་པའི་གཤོག་རྩལ་རབ་བསྐྱེད་དེ། །གསུང་རབ་གླུ་དབྱངས་དར་དིར་སྒྲོགས་སླད་ལེགས་བཤད་ཀྱི། །སྦྲང་རྩི་དོན་གཏེར་མཁས་པའི་སྐྱེད་ཚལ་རྒྱུ་བ་ན། །ལས་ཀྱི་རླུང་གིས་མི་གཙང་ཁྲོད་དུ་བདས་པ་མཚར། ༡༨ །སྐལ་བཟང་རྣམ་དཔྱོད་བློ་ལྡན་པ། །ཐེག་མཆོག་དེ་ཉིད་འཚོལ་འདོད་རྣམས། །གསུང་རབ་ངེས་དོན་གསལ་བྱེད་པའི། །རིན་ཆེན་སྒྲོན་འདི་གུས་པར་ཟུངས། ༡༩ །དེ་ལྟར་རྒྱལ་དང་རྒྱལ་སྲས་མཆོག་གི་གསུང་གི་གསང་བ་བླ་ན་མེད། །མཆོག་ཏུ་རྟོགས་དཀའ་ཕུལ་ཕྱུང་དོན་འདི་གསུང་རབ་ཇི་བཞིན་གསལ་བྱས་པའི། །ལེགས་བྱས་གང་དེས་ནམ་མཁའི་རྗེས་འགྲོ་ལུས་ཅན་ཀུན་གྱི་སྲིད་ཞི་ཡི། །རྒུད་པ་མཐའ་དག་ཉེ་བར་ཞི་ནས་ཀུན་མཁྱེན་གོ་འཕང་ཐོབ་པར་ཤོག ༢༠ །ཐེག་པ་ཆེན་པོ་རྒྱུད་བླ་མའི་བསྟན་བཅོས་ཀྱི་ངེས་པའི་དོན་གསལ་བར་བྱེད་པ་རིན་པོ་ཆེའི་སྒྲོན་མེ་ཞེས་བྱ་བ་ཡུལ་དབུས་ཀྱི་གཡོ་རུ་གྲའི་ཆ་སྟོད་གྲོང་ཞེས་པར་སྐུ་འཁྲུངས་ཆར་བྱུང་བ། རིགས་པར་སྨྲ་བ་བློ་གྲོས་མཚུངས་མེད་ཀྱིས། སྐྱེས་བུ་མཁས་པའི་ཚོགས་ཀྱིས་བརྟེན་པའི་བསྟི་གནས་དཔལ་གསང་ཕུ་ནེའུ་ཐོག་གི་ཆོས་གྲྭ་ཆེན་པོར་སྦྱར་བའོ། ། ཨོཾ་སྭ་སྟི། མཐའ་ཀླས་འགྲོ་ལ་མ་མ་སྡུག་གུ་ལྟར། །མ་འདྲིས་མཛའ་བཤེས་སྲིད་གསུམ་མགོན་གཅིག་པུ། །ཚད་མེད་མཁྱེན་རྩེ་ནུས་པའི་དཔལ་ཡོན་ཅན། །སྟོན་པ་མཚུངས་མེད་ཤཱཀྱ་སེང་གེར་འདུད། །གང་གིས་གསུང་རབ་བདུད་རྩིའི་རྒྱ་མཚོ་ལས། །འཁོར་ལོ་དང་པོས་འཁོར་འདས་བླང་དོར་དང་། །བར་པས་གནས་ལུགས་ངོ་བོ་སྤྲོས་བྲལ་དང་། །ཐ་མས་རང་བཞིན་འོད་གསལ་རྒྱས་པར་བསྟན། །དེ་ཡང་འཁོར་ལོ་ཐ་མའི་ངེས་དོན་མདོ། །ལྷག་བསམ་བསྟན་མདོ་དེ་བཞིན་གཤེགས་སྙིང་མདོ། །དཔལ་ཕྲེང་སེངྒེའི་ང་རོའི་མདོ་སྡེ་དང་། །འཕེལ་འགྲིབ་མེད་པར་བསྟན་པའི་མདོ་སྡེ་དང་། །རྔ་བོ་ཆེ་མདོ་ཡེ་ཤེས་སྣང་རྒྱན་མདོ། །སོར་ཕྲེང་མདོ་དང་གཙུག་ན་རིན་ཆེན་མདོ། །མྱ་ངན་ལས་མདོ་ཕལ་པོ་ཆེ་སོགས་གསུངས། །ཟབ་མོ་ལྟ་བའི་ཤིང་རྟ་ཀླུ་སྒྲུབ་རྗེས། །ཐེག་ཆེན་ངེས་དོན་འཁོར་ལོ་ཐ་མའི་མདོ། །སེམས་ཅན་རྣམས་ལ་གཤེགས་སྙིང་ཡོད་པའི་ཚུལ། །དབུ་མ་ཆོས་དབྱིངས་བསྟོད་པའི་གཞུང་ཆེན་ནང་། །འོ་མར་འབར་དང་བུམ་ནང་མར་མེ་དང་། །རྡོ་སྙིང་བཻཌཱུརྱ་དང་གསེར་རྡོ་དང་། །སྦུན་སྙིང་འབྲུ་དང་ཆུ་ཤིང་འབྲས་བུ་དྲུག །གཞི་ལམ་འབྲས་བུར་གཉིས་རེ་སྦྱར་ནས་གསུངས། །རྒྱ་ཆེན་སྤྱོད་པའི་ཤིང་རྟ་ཐོགས་མེད་རྗེས། །རྒྱལ་ཚབ་བྱམས་པའི་མན་ངག་ལ་བརྟེན་ནས། །གཤེགས་སྙིང་སེམས་ཅན་ཀུན་ལ་ཡོད་པའི་ཚུལ། །ཐེག་པ་ཆེན་པོ་རྒྱུད་བླའི་བསྟན་བཅོས་ནང་། །པད་ནང་སངས་རྒྱས་སྦྲང་མའི་སྦྲང་རྩི་དང་། །སྦུན་ནང་སྙིང་པོ་མི་གཙང་འདམ་དུ་གསེར། །ས་འོག་གཏེར་དང་པགས་སྦུབས་ལྗོན་ཤིང་དང་། །གོས་རུལ་ནང་བསྟུམས་རིན་ཆེན་སྐུ་གཟུགས་དང་། །བུད་མེད་ངན་མའི་ལྟོ་ན་མི་བདག་དང་། །ས་འདམ་ཁྲོད་ནང་གསེར་བཟང་གཟུགས་མཛེས་དགུ། །ལམ་ལ་ཞུགས་པའི་སེམས་ཅན་ལ་དགོངས་ནས། །དུག་གསུམ་ཆ་མཉམ་དང་པོས་དཔེ་བཞིས་བསྟན། །མ་རིག་བག་ཆགས་ཉན་རང་དགྲ་བཅོམ་ལ། །ལྔ་པས་བསྟན་ཅིང་བྱང་སེམས་སྐྱེ་འཕགས་རྒྱུད། །མཐོང་སྒོམ་སྤང་བྱ་དྲུག་དང་བདུན་པ་དང་། །ས་བདུན་ས་གསུམ་བརྒྱད་དང་དགུ་དཔེས་བསྟན། །གངས་རི་ཕྲེང་བས་བསྐོར་བའི་ཡུལ་ལྗོངས་སུ། །རྒྱལ་ཀུན་སྐུ་གསུང་ཐུགས་ཀྱི་རྣམ་པར་འཕྲུལ། །མེས་དབོན་གསུམ་དང་མཁན་སློབ་ཆོས་གསུམ་གྱིས། །དྲིན་ལས་དམ་ཆོས་ཉི་འོད་ཐང་མར་བརྡལ། །དེ་ཕྱིར་ཁྱད་ཆོས་དྲུག་ལྡན་སྔ་འགྱུར་བའི། །རྒྱལ་བསྟན་བཤད་སྒྲུབ་སྲོལ་ཆེན་ལས་འོངས་པའི། །བོད་ཡུལ་གསར་རྙིང་མཁས་པ་སོ་སོ་ཡིས། །མ་ཕམ་དགོན་གྱི་དགོངས་དོན་སོ་སོར་བཀྲལ། །གང་འདིར་རྒྱལ་གསུང་གཏིང་ཟབ་རྒྱ་མཚོ་ཆེར། །གཟུངས་སྤོབས་བློ་གྲོས་མཚུངས་མེད་དེད་དཔོན་ཆེས། །བླངས་པའི་ཐེག་ཆེན་རྒྱུད་བླའི་བསྟན་བཅོས་ཀྱི། །ངེས་དོན་གསལ་བྱེད་རིན་ཆེན་སྒྲོན་མེ་ཡིན། །འགྲེལ་འདི་རྒྱལ་དབང་ཀུན་མཁྱེན་ཀློང་ཆེན་པས། །མཛད་ཚུལ་རིང་ནས་ལོ་རྒྱུས་མེ་ལོང་ངོགས། །མཁས་རྣམས་མགྲིན་དབྱངས་གཅིག་གཟུགས་བཀྲ་ན་ཡང་། །ཁོར་ཡུག་གངས་ཅན་སྒེག་མོའི་དབྱིག་འཛིན་ཐོད། །མི་ལོ་དྲུག་བརྒྱ་ལྷག་ཙམ་ཉེར་བརྒལ་བའི། །མི་སྣང་རྒྱས་བཏབ་གཟིམས་པའི་ཟབ་གཏེར་གང་། །ཕྱི་མའི་དུས་འདིར་མཁན་སློབ་ཆོས་གསུམ་དང་། །ཀུན་མཁྱེན་ཆོས་ཀྱི་རྒྱལ་པོས་ཐུགས་བསྐྱེད་ལས། །འབྱོར་རྒྱས་ཨ་མེ་རི་ཀའི་རྒྱལ་ཁབ་ནས། །སངས་རྒྱས་པདྨའི་ཐུགས་རྗེས་ཉེར་འཚོ་མཁན། །དཔལ་ལྡན་ཤེས་རབ་གང་གིས་སླར་ཡང་བཏོན། །དེ་ཡང་རྒྱལ་དབང་ཀློང་ཆེན་རབ་འབྱམས་ལ། །མཚན་གྱི་རྣམ་གྲངས་བློ་གྲོས་མཚུངས་མེད་གྲགས། །རྫོགས་ཆེན་ཐལ་འགྱུར་རྩ་བའི་རྒྱུད་ལས་ཀྱང་། །དེ་འོག་བློ་གྲོས་མཆོག་གིས་འཛིན་ཅེས་གསུངས། །སྨིན་གླིང་གཏེར་ཆེན་འགྱུར་མེད་རྡོ་རྗེས་ཀྱང་། །ཀུན་མཁྱེན་ཆེན་པོའི་མཚན་བསྟོད་ནང་དུ་ཡང་། །བློ་གྲོས་མཚུངས་མེད་ཅེས་པས་བསྟོད་ཕྱིར་དང་། །མཆོག་དང་མཚུངས་མེད་སྒྲ་དོན་མཉམ་ཕྱིར་རོ། །མ་ཟད་བོད་ཡུལ་མཁས་རྒན་ཞལ་རྒྱུན་ལས། །བྱམས་ཆོས་སྡེ་ལྔར་སྤྱི་དོན་ཤེར་མདོ་དང་། །རྒྱུད་བླར་འགྲེལ་པ་རིན་ཆེན་སྒྲོན་མེ་དང་། །རིན་ཆེན་ཐེམ་སྐས་ཞེས་སོགས་ཡོད་སྐད་གསུངས། །མདོར་ན་འགྲེལ་འདི་འཁྲུངས་ཡུལ་ཆོས་གྲྭ་དང་། །གསུང་གི་སྒྲོས་དང་བརྗོད་བྱའི་བཞེད་དོན་དང་། །སློབ་དཔོན་མཚན་སོགས་གཏན་ཚིགས་ཡང་དག་ལས། །ཀུན་མཁྱེན་ཆེན་པོས་མཛད་བསྒྲུབས་བསླུ་བ་མེད། །གཞན་ཡང་ཀུན་མཁྱེན་ཆེན་པོས་དབུ་འཇུག་འགྲེལ། །ཀོང་པོར་ཁྱིམ་ཚག་ཞིག་ནང་མཆིས་པ་ཉིད། །ཕྱིས་སུ་མཐོང་ཡང་ཅི་བྱ་བྲལ་སོང་ཞེས། །སྤོ་ལུ་མཁན་པོ་རྡོ་རྗེས་བདག་ལ་གསུངས། །དེ་སོགས་བོད་ཡུལ་ཐུབ་བསྟན་སྲོལ་འབྱེད་པའི། །སྔ་འགྱུར་མཁས་གྲུབ་རྣམས་ཀྱི་ལེགས་བཤད་ཀུན། །ཕྱིས་སུ་རྙིང་མའི་བསྟན་འཛིན་རྣམས་ཀྱིས་ནི། །ཕ་ཆོས་བདག་བཟུང་མ་ནུས་ཆེས་མང་མཆིས། །བོད་ཡུལ་གཞན་ཕྱོགས་གསར་མ་པ་ཕལ་ཆེར། །རང་ཕྱོགས་གཙིགས་འཛིན་སྔ་འགྱུར་བསྟན་པ་དང་། །བསྟན་པ་འཛིན་ལ་སྡང་མིག་ཆེར་བགྲད་ནས། །སྒྲོ་སྐུར་ཀུ་ཅོ་སྒྲོག་ལ་རྣམ་ཀུན་བྲེལ། །འདི་དང་འདི་འདྲའི་ཟབ་རྒྱས་གཞུང་ཆེན་རྣམས། །དོར་ནས་ཉུང་ངུའི་མན་ངག་གཙིགས་ཆེ་ཚུལ། །ཤུབ་བུར་ཟློ་བཞིན་རྙིང་བསྟན་འཛིན་རློམ་རྣམས། །སྔ་འགྱུར་གསང་ཆེན་ཀློང་དུ་བསྙལ་ལ་བྲེལ། །དེ་སླད་ལ་འུར་བློ་གསལ་ཐར་འདོད་རྣམས། །ཐོས་བསམ་ཕྱོགས་རེས་བློ་མིག་མི་ཚིམ་པར། །ཡོངས་རྫོགས་དྲི་མེད་འོད་ཟེར་གསུང་རབ་ལ། །བརྟེན་ནས་ཟབ་དོན་དགོངས་པ་ཚོལ་མཛོད་ཀྱེ། །དེ་ལྟར་རྒྱལ་དབང་གཉིས་པ་བསམ་ཡས་པའི། །འཆོས་སྐྱོབ་གཉིས་ལྡན་བསྟན་བཅོས་ཡིད་བཞིན་ནོར། །ངོ་སྤྲོད་ཚད་མ་གཉིས་ལྡན་གྱིས་མཚོན་དགོས། །འགྲོ་ཀུན་སངས་རྒྱས་སྐུ་གཉིས་མྱུར་ཐོབ་ཤོག །འཛམ་གླིང་རྒྱལ་བསྟན་ཡོངས་ཀྱི་སྙིང་པོའི་བཅུད། །མདོ་སྔགས་ཟུང་འབྲེལ་བོད་ཡུལ་ཐུབ་པའི་བསྟན། །བཤད་སྒྲུབ་ཟུང་འབྲེལ་དགེ་འདུན་སྡེ་གཉིས་ཀྱིས། །ཡངས་པའི་ནོར་འཛིན་ཁྱོན་ཀུན་འགེངས་གྱུར་ཅིག །དེ་སྐད་ནུབ་གླིང་རྒྱ་མཚོའི་ཕ་རོལ་མཐར། །གྲོང་ཁྱེར་ཆེན་པོའི་ནིའུ་ཡོར་ཀ་རུ། །ཆོས་སྨྲའི་མཁན་མིང་འཛིན་པ་རྒྱལ་ཁམས་པ། །ཤྲིམནྡ་པྲཛྙཱས་བྲིས་པ་དགེ་ལེགས་འཕེལ། །དགེའོ། །དགེའོ། །དགེའོ། །སརྦ་མངྒ་ལཾ། ༈ ཡིད་འཕྲོག་ཚིགས་སུ་བཅད་པའི་ཨ་རྙིལ། །སྡེབས་སྦྱོར་གསེར་གྱི་རྒྱུན་ཐག་ལ་བརྒྱུས་ཏེ། །དཔྱོད་ལྡན་སྒེག་མོའི་རྒྱན་དུ་སྤེལ་མཁས་པ